**Αθήνα:** 19.09.2025

**ΑΝΑΚΟΙΝΩΣΗ**

Η ΕΣΑμεΑ στο Περιφερειακό Συμβούλιο Κρήτης για τον αποκλεισμό ατόμου με αναπηρία από θέση για άτομο με αναπηρία

Στη συνεδρίαση του Περιφερειακού Συμβουλίου Κρήτης (18.9.2025) παρέστη και μίλησε ο πρόεδρος της Περιφερειακής Ομοσπονδίας Ατόμων με Αναπηρία Κρήτης, μέλος του Γενικού Συμβουλίου της ΕΣΑμεΑ **Παύλος Σημαντηράκης**, εκπροσωπώντας τον πρόεδρο της ΕΣΑμεΑ **Ιωάννη Βαρδακαστάνη**, σχετικά με το σοβαρό ζήτημα που έχει ανακύψει με επιτυχούσα της προκήρυξης ΑΣΕΠ 6Κ/2024 για άτομα με αναπηρία, η οποία, ως άτομο με αναπηρία, ενώ κατατάχθηκε στον πίνακα διοριστέων, η Α/βθμια Υγειονομική Επιτροπή Περιφερειακής Ενότητας Ηρακλείου που συστήνεται από την Αποκεντρωμένη Διοίκηση της Περιφέρειας Κρήτης έκρινε ότι δεν διαθέτει τη φυσική καταλληλότητα για την άσκηση των καθηκόντων της θέσης στην οποία είχε προσληφθεί. Η ΕΣΑμεΑ μέσω της υπηρεσίας της «Διεκδικούμε Μαζί» από την πρώτη στιγμή τάχθηκε στο πλευρό της επιτυχούσας, [ζητώντας την άμεση επανεξέταση της απόφασης](https://www.esamea.gr/el/article/epeigoysa-parembash-gia-ton-diorismo-atomoy-me-anaphria-ths-prokhryxhs-6k2024) ενώ η Περιφερειακή Ομοσπονδία προέβη σε παράσταση στον Περιφερειάρχη Κρήτης και στη διευθύντρια προσωπικού της Περιφέρειας για το ζήτημα.

Στη συνεδρίαση του Περιφερειακού Συμβουλίου Κρήτης μαζί με τον κ. Σημαντηράκη ήταν επίσης οι κ.κ. Γιάννης Καζάκης, αντιπρόεδρος της Περιφερειακής Ομοσπονδίας και Παύλος Παπαδάκης, ταμίας της Περιφερειακής Ομοσπονδίας.

«*Η απόφαση της υγειονομικής επιτροπής είναι απαράδεκτη καθώς δεν έλαβε υπόψη της τη διαμόρφωση κατάλληλων συνθηκών από την Περιφέρεια Κρήτης για να μπορεί η επιτυχούσα να ασκεί πλήρως τα καθήκοντά της. Ζητάμε από την Περιφέρεια να αποστείλει άμεσα έγγραφο προς την υγειονομική επιτροπή, καθώς έχει γίνει αίτηση θεραπείας της απόφασης, όπου να τονίζει ότι θα ληφθούν όλα τα μέτρα εκείνα που απαιτούνται για τη διαμόρφωση του χώρου εργασίας και την εξασφάλιση οχήματος που χρειάζεται η εργαζόμενη για να ασκεί χωρίς εμπόδια τα καθήκοντά της*. *Η θέση αφορά σε άτομο με αναπηρία και άτομο με αναπηρία διορίστηκε. Η αδικία αυτή πρέπει να διορθωθεί, η επιτυχούσα να τοποθετηθεί στη θέση της. Η ΕΣΑμεΑ επαγρυπνά ώστε τα άτομα με αναπηρία να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους*», τόνισε μεταξύ άλλων ο κ. Σημαντηράκης.

Κατά τη συνεδρίαση σύσσωμο το Περιφερειακό Συμβούλιο ζήτησε να προχωρήσει ο διορισμός. Μάλιστα ο Περιφερειάρχης Κρήτης, Σταύρος Αρναουτάκης, δέχθηκε το αίτημα της ΕΣΑμεΑ και δήλωσε ότι θα αποσταλεί άμεσα το έγγραφο από την Περιφέρεια προς την υγειονομική επιτροπή με το οποίο θα διαβεβαιώνει κατηγορηματικά ότι η Περιφέρεια Κρήτης θα διαθέσει κάθε απαραίτητο μέσο για να εξασφαλιστεί η απρόσκοπτη μετακίνηση της εργαζομένης καθώς και ότι θα γίνει προσπάθεια παράστασης της Περιφέρειας στη συνεδρίαση της επιτροπής. Ζήτησε επίσης τη συνεργασία της ΕΣΑμεΑ ώστε να τροποποιηθεί ο σχετικός νόμος και να αποκατασταθούν θέματα εργασίας ατόμων με αναπηρία: «*Πρέπει και κεντρικά να αλλάξουν αυτά. Να υπάρξει νομοθετική αλλαγή. Διαβεβαιώνω ότι και στην Ένωση Περιφερειών θα το βάλω θέμα, γιατί δεν μπορεί να υπάρχει αυτή η δυσκολία σε οποιοδήποτε άτομο. Σήμερα έχουμε ένα άτομο, αύριο μπορεί να έχουμε πέντε*».

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |